Diari Oficial de la Generalitat Valenciana


Sumari del DOGV 5189, del 01-02-2006 (2006/1155)

ORDE de 23 de gener de 2006, de la Conselleria d'Agricultura, Pesca i Alimentació, per la qual s'establixen les bases reguladores del procediment per a l'aplicació del règim de pagament únic i altres règims d'ajuda directa a l'agricultura i a la ramaderia, en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5189

Data del DOGV
:   01-02-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/1155


Data del document
:   23-01-2006

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'agricultura
    * ajuda pública
    * agricultor
    * explotació agrària
    * sector agrari

ORDE de 23 de gener de 2006, de la Conselleria d'Agricultura, Pesca i Alimentació, per la qual s'establixen les bases reguladores del procediment per a l'aplicació del règim de pagament únic i altres règims d'ajuda directa a l'agricultura i a la ramaderia, en l'àmbit de la Comunitat Valenciana. [2006/X1155]  
A Espanya s'aplicarà el règim de pagament únic, aprovat per la reforma de la política agrària comuna en el seu Reglament (CE) 1782/2003, del Consell, de 29 de setembre, en la modalitat d'aplicació parcial per al règim dels cultius herbacis i per a certs pagaments en els sectors de bestiar boví i d'oví i caprí. Per tant, estos sectors rebran una ajuda adaptada, independent dels imports que perceben per l'activació cada any dels drets de .pagament únic. amb caràcter desacoblat.  
En el Reial Decret 1.618/2005, de 30 de desembre, sobre aplicació del règim de pagament únic i altres règims d'ajuda directa a l'agricultura i a la ramaderia, s'establix la normativa bàsica aplicable als règims comunitaris d'ajuda regulats pels reglaments següents:  
. El Reglament (CE) 1782/2003, del Consell, de 29 de setembre, pel qual s'establixen normes comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors. L'aplicació de l'article 69 d'este reglament ha possibilitat l'adaptació a les nostres característiques i necessitats de les orientacions establides en la reforma i, per això, es concedix una ajuda addicional als productors de cotó i de tabac i als ramaders en els sectors de boví de carn i llet.  
. El Reglament (CE) número 1973/2004, de la Comissió, de 29 d'octubre de 2004, pel qual s'establixen les disposicions d'aplicació del Reglament (CE) núm. 1782/2003 pel que fa als règims d'ajuda prevists en els títols IV i IV bis d'este reglament i a la utilització de les terres retirades de la producció amb vista a l'obtenció de matèries primeres.  
. El Reglament (CE) número 795/2004, de la Comissió, de 21 d'abril de 2004, en què s'establixen disposicions d'aplicació del règim de pagament únic previst en el Reglament (CE) número 1782/2003, del Consell, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors, és necessari aplicar-lo i considerar els seus preceptes específics referents a la modalitat d'aplicació del pagament únic que s'aplicarà a Espanya.  
. El Reglament (CE) número 796/2004, de la Comissió, de 21 d'abril de 2004, en què s'establixen disposicions per a l'aplicació de la condicionalitat, la modulació i el sistema integrat de gestió i control previst en el Reglament (CE) núm. 1782/2003.  
El control de les ajudes previstes en el Reial Decret 1.618/2005, com també les normes de condicionalitat i modulació, estan recollits en el Reglament (CE) 1782/2003, del Consell, de 29 de setembre, en què es crea este control, i en el Reglament (CE) 796/2004, de la Comissió, de 21 d'abril de 2004, en què s'establixen les disposicions d'aplicació de la condicionalitat, la modulació i el sistema integrat de gestió i control. En la normativa espanyola es recull esta legislació en els aspectes de condicionalitat i respecte a determinades condicions o mesures agroambientals en el Reial Decret 2.352/2004, de 23 de desembre de 2004.  
La present orde té com a finalitat determinar el marc bàsic en què han d'enquadrar-se les actuacions de la Conselleria d'Agricultura, Pesca i Alimentació en la tramitació, la resolució, el pagament i el control d'estes ajudes a la Comunitat Valenciana, i en el recent Reial Decret 1.618/2005 s'introduïxen les modificacions necessàries per a adaptar la normativa espanyola a la nova reforma de la política agrícola comuna de la Unió Europea aprovada al mes de juny de 2003.  
Sense perjudici de l'aplicació directa i immediata dels reglaments comunitaris referits, com també de la normativa bàsica estatal, resulta convenient transcriure certs preceptes i també concretar, puntualitzar i determinar aspectes d'esta última, a fi de facilitar als agricultors de la Comunitat Valenciana l'accés a les ajudes.  
Per això, a proposta de la Sotssecretaria, fent ús de les atribucions conferides per l'article 35 de la Llei de Govern Valencià,  
ORDENE  
Títol preliminar  
Disposicions generals  
Article 1. Objecte i àmbit d'aplicació  
1. La present orde desplega, per a la seua aplicació a la Comunitat Valenciana, alguns dels aspectes prevists en el Reial Decret 1.618/2005, de 30 de desembre, sobre aplicació del règim de pagament únic i altres règims d'ajuda directa a l'agricultura i a la ramaderia, derivats de la normativa bàsica recollida en el Reglament (CE) número 1782/2003, del Consell, de 29 de setembre, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors. Les ajudes afectades per la present orde són:  
a) Pagament desacoblat corresponent al règim de pagament únic per als titulars de drets concedits en virtut del Reial Decret 1.617/2005, de 30 de desembre, pel qual es regula la concessió de drets als agricultors dins del règim de pagament únic.  
b) Pagaments acoblats als productors de cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres i superfícies retirades de la producció) i boví, oví i caprí.  
c) Pagaments específics als productors de blat dur, proteaginoses, arròs, fruites de corfa, cultius energètics, creïlles per a fècula, llavors, cotó, oliverar i tabac.  
d) Pagaments addicionals als agricultors per aplicació de l'article 69 del Reglament (CE) 1782/2003, del Consell, de 29 de setembre de 2003, al Programa Nacional de Desenvolupament de la Política Agrícola Comuna (en avant, PAC) en els sectors del cotó, tabac i bestiar boví de carn i de llet.  
2. També s'hi regula la utilització de les terres retirades de la producció la superfície de les quals justifica drets de retirada, per a cultivar matèries primeres per a l'obtenció de productes amb destinació no alimentària.  
3. Així mateix, s'hi establixen les bases per a l'aplicació a la Comunitat Valenciana del sistema integrat de gestió i control de determinats règims d'ajudes comunitaris, d'acord amb el que es preveu en el Reglament (CE) número 1782/2003, del Consell, de 29 de setembre de 2003.  
Article 2. Reduccions aplicables a l'import de les ajudes  
1. Per als règims d'ajuda en què es preveuen superfícies bàsiques nacionals, així com per a l'ajuda específica a les proteaginoses i als cultius energètics, i en els règims de primes ramaderes en què es preveja un nombre màxim d'animals, s'aplicarà el coeficient de reducció, si és el cas, que el Ministeri d'Agricultura, Pesca i Alimentació dispose per a les diferents comunitats autònomes.  
2. Per a les ajudes per pagaments directes, es respectaran els límits pressupostaris, i s'aplicarà el coeficient de reducció corresponent a cada ajuda, si és el cas.  
3. A fi de complir amb els objectius de la condicionalitat, els agricultors que sol·liciten els pagaments directes recollits en l'article 1 han de complir en la seua explotació els requisits legals de gestió i les bones condicions agràries i mediambientals establides en el Reial Decret 2.352/2004.   
4. Per aplicació de la modulació, tots els imports dels pagaments prevists en el Reial Decret 1.618/2005, a càrrec de la Secció de Garantia del Fons Europeu d'Orientació i Garantia Agrícola (FEOGA), es reduiran en el 4 per cent l'any 2006 i un 5 per cent a partir de l'any 2007.  
5. Els agricultors que reben els pagaments directes mencionats en l'apartat 1 percebran un import addicional d'ajuda que serà igual al que resulte d'aplicar el percentatge de reducció previst en l'apartat 4 al conjunt de tots els pagaments fins als primers 5.000 euros.  
Article 3. Sol·licitud  
1. Els agricultors titulars d'una explotació agrària que desitgen obtindre durant l'any alguna o algunes de les ajudes esmentades en l'article 1, hauran de presentar una sol·licitud única en què es detallarà la totalitat de les parcel·les agrícoles de l'explotació.  
2. La sol·licitud es presentarà emplenant els models que es facilitaran en impresos a les oficines de la Conselleria d'Agricultura, Pesca i Alimentació, o en el seu web (http://www.gva.es).  
3. Les sol·licituds d'ajuda es dirigiran a la Conselleria d'Agricultura, Pesca i Alimentació quan l'explotació o la major part de la superfície d'esta es trobe al territori de la Comunitat Valenciana. En cas de no disposar de superfície, la sol·licitud es presentarà a la comunitat autònoma on es trobe el nombre més gran d'animals. En els altres casos s'haurà de presentar a la comunitat autònoma corresponent.  
Les sol·licituds podran presentar-se als llocs i de les formes a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 4. Termini de presentació de la sol·licitud  
1. El termini de presentació de les sol·licituds d'ajuda única serà el comprés entre el dia 2 de gener i el segon divendres del mes de març. Per a la campanya 2006/2007, el termini de presentació de la sol·licitud serà el comprés entre l'1 de febrer i el segon divendres del mes de març de 2006, sense perjudici de les possibles modificacions de termini que s'establisquen en la normativa estatal.  
2. A més del que es preveu en l'apartat anterior, les següents sol·licituds anuals de primes per sacrifici i les sol·licituds dels pagaments addicionals a la producció de carn de boví de qualitat es presentaran en els períodes següents de l'any de sol·licitud de la prima:  
a) de l'1 al 30 de juny,  
b) de l'1 al 30 de setembre,  
c) de l'1 de desembre al 15 de gener de l'any següent.  
3. No obstant les disposicions de l'apartat anterior, s'admetran sol·licituds d'ajuda fins als 25 dies naturals següents a la finalització del termini establit, si bé en este cas el seu import es reduirà en un 1 per cent per cada dia hàbil de retard, excepte en els casos de força major i de circumstàncies excepcionals reconegudes en l'article 21 del Reglament (CE) 796/2004. En cas de retard superior a 25 dies naturals, la sol·licitud es considerarà com a no presentada.  
4. La reducció anterior també s'aplicarà respecte de la presentació de contractes o declaracions i altres documents o justificants que siguen elements constitutius de l'admissibilitat de l'ajuda de què es tracte, segons els articles 12 i 13 del Reglament (CE) número 796/2004.  
5. En el cas d'incompliment de les dates límit per a la firma i registre dels contractes de cultiu de tabac, s'aplicarà allò que conté l'article 192.3 del Reglament (CE) número 1973/2004.  
Article 5. Modificació de sol·licituds   
1. Els titulars d'explotacions agràries que hagen presentat sol·licitud d'ajuda única podran modificar-la, pel que fa a règims d'ajuda per superfície, sense cap penalització fins al 31 de maig de l'any de la sol·licitud, en els supòsits prevists en article 15 del Reglament (CE) 796/2004. No s'admetran modificacions després d'esta data.  
Títol I  
Règims d'ajuda per superfície  
Capítol I  
Disposicions comunes  
Article 6. Compatibilitat  
Les parcel·les declarades per al pagament dels drets d'ajuda dins del règim de pagament únic poden utilitzar-se per a les activitats agràries expressades en l'article 12 d'esta orde. Per consegüent, el pagament dins de tal règim és compatible amb els pagaments derivats dels règims corresponents a les utilitzacions permeses, subjectes a les compatibilitats establides en l'article 8 del reial decret esmentat.  
Article 7. Superfície mínima per sol·licitud  
1. La superfície mínima per sol·licitud del règim de cultius herbacis en conjunt, i per a cada un dels règims específics de la prima específica a la qualitat del blat dur, la prima a les proteaginoses, l'ajuda específica a l'arròs, l'ajuda als cultius energètics i l'ajuda per a les llavors, serà de 0,3 ha.  
2. Per al règim d'ajuda a les fruites de corfa, al cotó, a l'oliverar i al tabac i en el règim de pagament únic, la superfície mínima per sol·licitud serà de 0,1 hectàrees.  
3. Per al règim d'ajuda a les fruites de corfa la superfície mínima de la parcel·la agrícola serà de 0,1 hectàrees.  
Article 8. Dates límit de sembra i comunicacions de no-sembra  
1. La data límit de sembra per a cada cultiu serà la següent:  
. Cereals (excepte dacsa dolça), oleaginoses, proteaginoses i lli: 31 de maig de l'any de la sol·licitud.  
. Dacsa dolça i cànem per a la producció de fibres: 15 de juny de l'any de la sol·licitud.  
. Trasplantament de tabac: 20 de juny de l'any de la sol·licitud.  
. Arròs: 30 de juny de l'any de la sol·licitud.  
2. Els titulars d'explotacions agràries que, en les dates límit indicades, no hagen sembrat o trasplantat en la seua totalitat o en part la superfície de dacsa dolça, cànem, tabac o arròs declarada en la seua sol·licitud d'ajuda, hauran de notificar-ho abans d'eixes dates a la Conselleria d'Agricultura, Pesca i Alimentació de la forma que s'indica a continuació:  
a) Els que no hagen sembrat o trasplantat part de la superfície declarada d'algun dels cultius en qüestió, hauran d'emplenar el formulari .Relació de parcel·les agrícoles. d'ajuda .superfícies., en la capçalera del qual escriuran, amb lletres majúscules, la frase .Notificació de no-sembra., i s'hi ressenyaran les parcel·les que no hagen sigut sembrades o trasplantades, així com el cultiu de què es tracte.  
b) Els que no hagen realitzat cap sembra o trasplantament dels cultius en qüestió en les superfícies declarades, hauran de comunicar-ho, fent constar les dades mínimes que figuren en el model de l'annex XII del Reial Decret 1.618/2005.  
Capítol II  
Pagament desacoblat en el règim de pagament únic  
Article 9. Drets d'ajuda a fi d'obtindre el pagament únic  
Els drets d'ajuda de pagament únic es justificaran segons els criteris establits en l'article 11 del Reial Decret 1.617/2005, de 30 de desembre, i en l'article 11 del Reial Decret 1.618/2005, de 30 de desembre,   
Article 10. Hectàrees admissibles a l'efecte de la justificació de drets de pagament únic  
1. Es consideraran hectàrees admissibles a l'efecte de la justificació de drets normals d'ajuda, les previstes en l'article 12 del Reial Decret 1.618/2005, de 30 de desembre.  
2. Es consideraran hectàrees admissibles a l'efecte de la justificació de drets de retirada, les previstes en l'article 15 del Reial Decret 1.618/2005, de 30 de desembre. Entre altres limitacions, les parcel·les agrícoles retirades de la producció no seran de grandària inferior a 0,1 hectàrees, ni tindran menys de 10 metres d'ample. Tampoc podran justificar-se els drets de retirada amb les parcel·les que s'utilitzen per a complir l'índex de guaret.  
Article 11. Parcel·les a disposició de l'agricultor  
Les parcel·les d'hectàrees admissibles utilitzades per a justificar els drets d'ajuda hauran de quedar a disposició de l'agricultor des de l'1 de desembre de l'any precedent al 30 de setembre de l'any pel qual se sol·licita el pagament.  
Article 12. Utilització agrària de les terres declarades per a justificar drets normals  
Els agricultors podran utilitzar les parcel·les declarades corresponents a les hectàrees admissibles per a justificar el pagament dels drets normals d'ajuda en qualsevol activitat agrària tret de la producció de fruites i hortalisses, creïlles diferents de les destinades a la fabricació de fècula i cultius permanents. El llúpol, les oliveres plantades abans de l'1 de maig de 1998 i les noves oliveres plantades en substitució d'estes, i registrades en el SIGPAC, es consideraran cultius permanents vàlids per a justificar el pagament dels drets d'ajuda.  
Article 13. Condicions aplicables a les parcel·les de retirada  
1. Les parcel·les declarades per a justificar els drets de retirada han de romandre sense cultivar almenys des del 15 de gener al 31 d'agost de l'any de la sol·licitud.  
2. No estaran subjectes a esta obligació les parcel·les d'agricultors que:  
a) Gestionen tota la seua explotació en relació amb la totalitat de la seua producció d'acord amb el Reglament (CEE) número 2092/1991, del Consell, de 24 de juny de 1991, sobre la producció agrícola ecològica i la seua indicació en els productes agraris i alimentaris.  
b) Utilitzen les terres retirades per al cultiu de matèries primeres per a la fabricació, dins de la Unió Europea, de productes no destinats en principi a l'alimentació humana o animal.  
Article 14. Ús de les terres de retirada  
1. Les terres retirades de la producció es mantindran en bones condicions agràries i mediambientals d'acord amb el que s'establix en l'article 4 del Reial Decret 2.352/2004, de 23 de desembre.  
2. Sense perjudici del que s'establix en l'apartat 2 de l'article 13 d'esta orde, les terres de retirada no podran destinar-se a cap ús agrari ni produir cap cultiu.  
3. Per poder percebre els pagaments corresponents als .drets de retirada. en les parcel·les que es presenten per a la justificació d'estos ha de realitzar-se el guaret, excepte en els casos relacionats en els articles 15 i 16 del Reial Decret 1.618/2005, de 30 de desembre, d'acord amb les directrius següents:  
a) El guaret es realitzarà per mitjà dels sistemes tradicionals de cultiu, de mínim treball o mantenint una coberta vegetal adequada, tant espontània com cultivada, per minimitzar els riscs d'erosió, d'aparició d'incendis, males herbes, plagues i malalties, conservar el perfil salí del sòl, la seua capacitat productiva i afavorir l'increment de la biodiversitat.  
b) Les aplicacions d'herbicides autoritzats s'efectuaran amb aquells que no tinguen efecte residual i siguen de baixa perillositat.  
c) En cas de mantindre una coberta vegetal, esta no podrà ser utilitzada per a la producció de llavors ni aprofitada en cap concepte amb finalitats agrícoles abans del 31 d'agost o abans del 15 de gener següent, per produir cultius destinats a ser comercialitzats, excepte en aquelles zones previstes en l'apartat 3 de l'article 32 del Reglament (CE) número 795/2004, de la Comissió, de 21 d'abril de 2004.  
4. En cas d'incompliment dels apartats 2 i 3, s'aplicarà la base de càlcul de les superfícies de retirada d'acord amb el que s'establix en l'apartat 4 de l'article 50 del Reglament (CE) número 796/2004, de la Comissió, de 21 d'abril de 2004.  
Article 15. Condicions dels drets especials  
1. Els agricultors que sol·liciten pagament únic per drets especials queden exempts de l'obligació d'establir un nombre d'hectàrees admissibles equivalent al nombre de drets d'ajuda, a condició que mantinguen almenys el 50 per cent de l'activitat exercida en el període de referència expressada en unitats de bestiar major, d'ara en avant (UBM). En cas de cessió dels drets d'ajuda, esta excepció només es mantindrà quan se cedisquen tots els drets d'ajuda objecte de l'excepció.  
2. Per al compliment del requisit establit en l'apartat anterior, s'utilitzarà la informació que conté la base de dades informatitzada creada d'acord amb el Reial Decret 1.980/1998, de 18 de setembre, pel qual s'establix un sistema d'identificació dels animals de l'espècie bovina. En el cas del bestiar oví i caprí s'utilitzaran els registres del llibre d'explotació establits en el Reial Decret 947/2005, de 29 de juliol, pel qual s'establix un sistema d'identificació i registre dels animals de les espècies ovina i caprina. Segons esta informació:  
a) Es considerarà que s'ha respectat el requisit relatiu a l'activitat agrària mínima si, segons el cas, es complix, almenys, eixe 50 per cent d'activitat ramadera durant el període de retenció de l'ajuda adaptada per vaca alletant o per ovella i cabra.  
b) En cas de no sol·licitar una ajuda acoblada de les esmentades en l'apartat anterior es determinarà la mitjana ponderada d'animals presents en l'explotació durant un període de 12 mesos comprés entre l'1 d'octubre de l'any anterior al de sol·licitud de prima i el 30 de setembre de l'any de la sol·licitud.  
c) Sense perjudici de les disposicions dels apartats anteriors, l'autoritat competent podrà determinar que s'ha complit el requisit comparant l'activitat ramadera de l'any en curs amb l'exercida durant el període de referència.  
3. No podrà sol·licitar-se el restabliment de les condicions especials per a estos drets una vegada que s'hagen declarat amb un nombre equivalent d'hectàrees o que s'hagen cedit parcialment.  
Article 16. Cultius amb destinació no alimentària a les terres retirades de la producció per justificar drets de retirada  
1. Els agricultors podran utilitzar les superfícies retirades que servixen per a la justificació dels drets de retirada per obtindre matèries primeres per a la fabricació a la Unió Europea de productes no destinats a l'alimentació humana o animal, segons el que s'establix en l'article 20 del Reial Decret 1.618/2005, de 30 de desembre.  
Capítol III  
Pagament adaptat i règims específics  
Secció 1a  
Pagaments als productors de cultius herbacis  
Article 17. Superfícies admissibles per al pagament als cultius herbacis  
1. Es podrà concedir un pagament per hectàrea als sol·licitants que produïsquen els cultius herbacis prevists en l'annex IX del Reglament (CE) 1782/2003. La quantia es determinarà segons el que s'establix en l'article 66 i en el capítol 10 del títol IV d'este reglament, considerant que Espanya ha optat per mantindre adaptat el 25 per cent del pagament de l'ajuda als productors de cultius herbacis, dins del règim d'aplicació parcial del pagament únic.  
2. Les superfícies de cultius herbacis per a les quals se sol·licite l'ajuda han de ser aquelles catalogades en el SIGPAC com a terra arable (TA) o horta (TH).  
3. No podran presentar-se sol·licituds de pagament respecte a les superfícies que en la data límit de presentació de les sol·licituds d'ajuda per superfície de 2003 es dedicaren a pastures permanents, cultius permanents, arbres o usos no agrícoles, d'acord amb el que s'establix en l'article 108 del Reglament (CE) número 1782/2003.  
Article 18. Índexs de guaret  
1. A l'efecte dels pagaments per superfície, es tindran en compte els rendiments i els índexs de guaret que figuren en l'annex I del Reial Decret 1.618/2005.  
2. S'han de respectar, amb caràcter general, els índexs comarcals de guaret tradicional per a les terres de cultius de secà, expressats en hectàrees de guaret per cada 100 hectàrees corresponents a la suma de les acollides al règim de cultius herbacis i a les hectàrees presentades per a justificar els drets de retirada dins del règim de pagament únic. Si en la declaració de cada agricultor no es respecta l'índex de guaret corresponent, amb una franquícia de 10 punts, el conjunt de la superfície per a la qual se sol·licita ajuda serà ajustat de manera proporcional a eixa diferència a fi d'arribar al valor de l'índex de guaret de la comarca corresponent.  
3. Sense perjudici de l'apartat 2, es podrà presentar un informe agronòmic de no-guaret tal com s'exposa en l'article 39.5 d'esta orde.  
Article 19. Subsuperfícies de base  
1. Les superfícies bàsiques nacionals i subsuperfícies bàsiques nacionals, de secà i regadiu, que figuren en l'annex II del Reial Decret 1.618/2005, a l'efecte dels pagaments adaptats, es disminuïxen en el nombre d'hectàrees que s'han utilitzat, segons la ubicació de cada parcel·la, per a justificar cada campanya els drets de retirada.  
Article 20. Pagaments per superfície en regadiu  
A l'efecte de la percepció d'estos pagaments, tindran la consideració de superfície de regadiu les parcel·les agrícoles situades en recintes considerats com de regadiu en el SIGPAC o, si no n'hi ha, les que figuren en un registre públic abans de finalitzar el termini de presentació de les sol·licituds per a la campanya corresponent.  
Article 21. Pagaments per superfície al cultiu d'oleaginoses  
1. Els agricultors que sol·liciten el pagament per superfície d'oleaginoses hauran d'utilitzar en les sembres llavors certificades en dosis d'acord amb les pràctiques tradicionals de la zona on es troben les seues parcel·les i respectant les dosis mínimes de sembra que figuren en l'annex III del Reial Decret 1.618/2005.  
2. Els agricultors presentaran, abans del 30 de juny de l'any de la sol·licitud, còpia de la factura que justifique la compra de la llavor certificada utilitzada en la sembra.  
Article 22. Prima específica al cultiu de proteaginoses  
1. Es podrà concedir el pagament de la prima a les proteaginoses que es troben dins del règim de cultius herbacis. Esta prima es concedirà per hectàrea cultivada i collida després de la fase de maduració lletosa, excepte en el cas de les condicions excepcionals previstes en l'article 27 del Reial Decret 1.618/2005.  
Article 23. Pagament per superfície als productors de lli i cànem destinats a la producció de fibra  
S'aplicarà l'article 28 del Reial Decret 1.618/2005.  
Article 24. Pagament als productors de blat dur  
S'aplicaran els articles 29 i 30 del Reial Decret 1.618/2005.  
Article 25. Retirada voluntària  
1. Els agricultors que sol·liciten pagaments per superfície pel cultiu d'herbacis podran retirar fins al 10 per cent de la superfície per la qual hagen sol·licitat el pagament de l'ajuda esmentada. La superfície de retirada tindrà la consideració de voluntària i no podrà utilitzar-se per justificar drets de retirada, dins del règim de pagament únic.  
2. Es podrà superar el percentatge voluntari de retirada, amb el límit màxim corresponent a una superfície retirada que no supere la cultivada, en els casos següents:  
. Per a les terres de secà, en el cas de concentracions parcel·làries.  
. Per a les terres de regadiu, quan les explotacions estiguen situades a zones objecte de plans de millora del regadiu que impliquen concentració parcel·lària.  
3. Quan les parcel·les per les quals se sol·liciten els pagaments es troben a comarques amb un rendiment assignat en el pla de regionalització productiva espanyol igual o inferior a dos tones per hectàrea, es permetrà retirar, de manera voluntària, fins al 80 per cent de la superfície per a la qual s'hagen sol·licitat els pagaments per a cultius herbacis.  
4. Així mateix, en virtut de les disposicions de l'article 32 del Reial Decret 1.618/2005, i ateses les condicions climàtiques que la Comunitat Valenciana patix en els últims anys, s'incrementen els límits de la retirada voluntària a tot el secà de la Comunitat Valenciana per a la campanya 2006/2007, i es permet que la superfície retirada del cultiu puga representar fins al 50% del total de la superfície per la qual se sol·liciten els pagaments per superfície de secà. A les comarques de la Meridional, la Central i Vinalopó i la Muntanya de la província d'Alacant es permetrà que la superfície retirada del cultiu puga representar fins al 50% del total de la superfície per la qual se sol·liciten els pagaments per superfície de secà i de regadiu.  
5. Per poder percebre els pagaments corresponents a les terres retirades del cultiu han de complir-se les condicions establides en els subapartats a, b i c de l'article 17.3 del Reial Decret 1.618/2005.   
6. La parcel·la agrícola de retirada haurà de tindre una extensió almenys de 0,1 hectàrees i una amplària de 10 metres com a mínim.  
Secció 2a  
Altres règims d'ajuda específics  
Article 26. Ajuda als cultius energètics  
S'aplicarà l'article 33 del Reial Decret 1.618/2005.  
Article 27. Ajuda específica al cultiu de l'arròs  
1. Requisit de les superfícies:   
a) Esta ajuda específica s'abonarà a les parcel·les agrícoles definides com a TA o TH, de regadiu en el SIGPAC.  
b) En tot cas, en les superfícies a què es fa referència en l'apartat anterior, caldrà haver efectuat els treballs normals requerits per al cultiu de l'arròs i que este haja arribat a la floració.  
c) Les parcel·les afectades per una sol·licitud d'ajuda específica als productors d'arròs no poden ser objecte de cap altra sol·licitud per superfície en la mateixa campanya, excepte la compatibilitat prevista en l'article 8 del Reial Decret 1.618/2005.  
2. Els productors d'arròs que s'acullen a les ajudes específiques han de realitzar les declaracions següents, en els models que seran facilitats per les oficines de la Conselleria d'Agricultura, Pesca i Alimentació o en el seu web (http://www.gva.es):  
a) Abans del 15 d'octubre de l'any de la sol·licitud, declaració d'existències en el seu poder el 31 d'agost de 2006, classificades per varietats i tipus d'arròs (redó, semillarg, llarg A i llarg B). Aquells productors que en el moment de presentar la sol·licitud d'ajuda ja no disposen d'existències d'arròs, podran presentar esta declaració juntament amb la sol·licitud d'ajudes.  
b) Abans del 15 de novembre de l'any de la sol·licitud, la declaració de collita, distingint la superfície utilitzada i la producció obtinguda de les diferents varietats.  
Estes declaracions es presentaran davant de la comunitat autònoma on s'haja presentat la sol·licitud d'ajuda específica. En el cas dels productors associats, les declaracions de collita podran ser realitzades per la seua entitat associativa, que les presentarà acompanyades de suport informàtic ajustant-se a l'estructura dels fitxers que facilitarà la Conselleria d'Agricultura, Pesca i Alimentació.  
3. Per a la campanya 2006/2007, l'import d'esta ajuda és de 476,25 euros per hectàrea.  
Article 28. Ajuda als productors de creïlla amb destinació a fècula  
S'aplicarà l'article 37 del Reial Decret 1.618/2005.  
Article 29. Ajuda a les fruites de corfa  
1. Les superfícies han de complir els requisits següents:  
. Tindran un cultiu homogeni, no disseminat, amb plantació que no podrà estar separada per altres cultius o plantacions. Les parcel·les no estaran constituïdes per associacions de cultius, excepte que estes associacions ho siguen de les espècies esmentades en l'article 38. Per a les parcel·les situades en l'àmbit de la Comunitat Valenciana, s'autoritza la presència d'arbres que produïsquen fruites diferents de les fruites de corfa esmentades en l'article 39 del Reial Decret 1.618/2005, a condició que el seu nombre no sobrepasse el 10 per cent del nombre d'arbres que corresponga a la densitat mínima establida en este reial decret. S'haurà d'indicar el nombre d'arbres de cada espècie existents en la parcel·la.  
. Les plantacions tindran una densitat mínima per hectàrea de 80 arbres per a ametler, 150 per a avellaner i pistatxer, 60 per a noguera i 30 per a garrofera.  
. S'indicarà en la sol·licitud l'organització de productors a qui pertany el sol·licitant. S'ha d'incloure un certificat d'esta organització en què s'indicarà que s'ha produït, si és el cas, l'entrega de la collita. No caldrà la presentació d'este document per a aquells agricultors que pertanguen a organitzacions de productors que tinguen reconeixement específic per a fruites de corfa i garrofa si estes presenten un certificat col·lectiu per a tots els agricultors pertanyents a esta que sol·liciten ajuda a la Comunitat Valenciana. A este efecte, la Conselleria d'Agricultura, Pesca i Alimentació efectuarà un requeriment a cada organització de productors amb reconeixement específic per a fruites de corfa i garrofa perquè presenten, si és el cas, un certificat col·lectiu de tots aquells agricultors que hagen indicat en la seua sol·licitud que hi pertanyen. Caldrà adjuntar al certificat col·lectiu el suport informàtic corresponent seguint l'estructura del fitxer que facilitarà la mateixa Conselleria.  
2. Per a aquelles parcel·les de fruites de corfa situades en l'àmbit de la Comunitat Valenciana i en cas que es necessite l'aplicació del coeficient corrector a què es fa referència en l'apartat 2 de l'article 38 del Reial Decret 1.618/2005, es concedirà una ajuda autonòmica per part de la Conselleria d'Agricultura, Pesca i Alimentació, el muntant de la qual serà la mitat de la diferència entre l'import unitari de l'ajuda general a què es fa referència en l'apartat 1 de l'article 38 del Reial Decret 1.618/2005 i l'ajuda resultant de l'aplicació del coeficient corrector a què es fa referència en l'apartat 2 del reial decret esmentat. Esta ajuda tindrà com a límit la quantitat de 60,375 euros per hectàrea i any.  
3. Si la limitació màxima de l'ajuda nacional ho permet, es concedirà un complement de l'ajuda a les superfícies el titular de les quals siga agricultor professional, d'acord amb allò que es preveu en l'apartat 5 de l'article 2 de la Llei 19/1995, de 4 de juliol, de modernització de les explotacions agràries, que acredite este punt en la seua sol·licitud d'ajuda i que mantinga tal qualificació en la data de finalització del termini de sol·licitud. Este complement de l'ajuda es calcularà com a diferència entre 60,375 euros/ha i l'import per hectàrea que corresponga finançar a la Conselleria d'Agricultura, Pesca i Alimentació d'acord amb l'apartat 2 del present article. Este complement d'ajuda s'afegirà a l'establit pel Ministeri d'Agricultura, Pesca i Alimentació per a tals titulars en l'apartat 6 de l'article 38 del Reial Decret 1.618/2005 i estarà condicionat a les disponibilitats pressupostàries.  
4. Els titulars d'explotacions de fruites de corfa que complisquen la condició de ser agricultors professionals, d'acord amb les disposicions de l'apartat 5 de l'article 2 de la Llei 19/1995, de 4 de juliol, de Modernització de les Explotacions Agràries, i que mantinga tal condició en la data de finalització del termini de sol·licitud, hauran d'aportar, amb la declaració de ser agricultor professional a què es fa referència en l'annex XI del Reial Decret 1.618/2005, la documentació que acredite tal condició a fi de rebre, si és el cas, el complement d'ajuda nacional previst en l'apartat 6 de l'article 38 de tal reial decret.  
Article 30. Ajuda als productors de llavors  
1. Es concedirà l'ajuda prevista en l'article 99 del Reglament (CE) número 1782/2003 a les llavors que complisquen els requisits següents:  
. Haver sigut certificada oficialment.  
. Presentar, a la comunitat autònoma on es multiplique la llavor juntament amb la sol·licitud única, una còpia dels contractes de multiplicació o declaracions de cultius (en el cas de producció en cultiu directe per l'establiment de llavors autoritzat), segons el model de l'annex XIII del Reial Decret 1.618/2005. Per a totes les espècies, excepte per a l'arròs, esta documentació es presentarà amb la sol·licitud única d'ajuda per a les sembres de tardor, i abans del 15 de maig per a les sembres de primavera. Per al cas de les llavors d'arròs es presentarà la documentació abans del 30 de juny de l'any de la sol·licitud.  
. Haver sigut collida al territori nacional l'any de la sol·licitud i comercialitzada per a la sembra abans del 15 de juny de l'any posterior al de la sol·licitud.  
. Presentar, abans del dia 30 d'abril de l'any posterior al de la sol·licitud a la comunitat autònoma on es va multiplicar la llavor, la informació sobre la quantitat de llavor certificada produïda, expressada en quintars mètrics amb dos decimals, per a la qual se sol·licita ajuda, per cada espècie, acompanyada del certificat oficial expedit per la comunitat autònoma, on figurarà la identificació de l'acta de precintament, el número de cada lot corresponent a esta acta i la quantitat de llavor certificada de cada lot amb indicacions a la que corresponga a eixe beneficiari.  
. En el cas de producció per mitjà de contracte de multiplicació, presentar abans del 30 d'abril de l'any posterior al de la sol·licitud un certificat de l'establiment de llavors que contindrà com a mínim les dades que figuren en l'annex XIV del Reial Decret 1.618/2005. En el cas de producció de llavors en cultiu directe, una declaració de l'entitat productora que inclourà les dades que figuren en l'annex XV del Reial Decret 1.618/2005. En els dos casos, els certificats es presentaran després de la validació oficial per l'organisme responsable de la certificació.  
. Per a les llavors que puguen derivar a ús per a alimentació animal haurà de quedar prou provada, a satisfacció de l'autoritat competent, la seua no-derivació a tals usos.   
Article 31. Ajuda específica al cultiu del cotó  
S'aplicarà l'article 42, l'article 43 i l'article 44 del Reial Decret 1.618/2005.  
Article 32. Ajuda específica a l'oliverar  
1. Podran beneficiar-se d'esta ajuda els oliverars situats a la Comunitat Valenciana que complisquen les condicions d'admissibilitat fixades en l'article 48 del Reial Decret 1.618/2005, que s'enquadren en una de les categories previstes en el punt 1 de l'article 46 de l'esmentat Reial Decret 1.618/2005 i que pertanguen a explotacions de dimensions menudes segons els criteris establits en el punt 2 de l'article 46 mencionat.  
2. A l'efecte d'inclusió dels oliverars en cada una de les categories definides en el Reial Decret 1.618/2005, es tindran en compte els criteris següents:  
Categoria a. Oliverars a zones dependents del cultiu  
S'inclouran en esta categoria les parcel·les d'oliverars que complisquen, almenys, una de les condicions següents:  
. Estiguen situades a municipis la superfície d'oliverar dels quals siga més del 80 per cent de la superfície llaurada total.  
. El cultiu es desenrotlle a parcel·les o zones on l'olivera no tinga cultius substitutius del mateix valor social, ambiental i agronòmic.  
Categoria b. Oliverars d'alt valor cultural i paisatgístic  
S'inclouran en esta categoria les parcel·les d'oliverars que complisquen, almenys, una de les condicions següents:  
. L'edat mitjana de les oliveres supere els 100 anys; s'hi accepta un 10% d'oliveres amb edat inferior sempre que la seua presència siga conseqüència de substitucions d'oliveres malaltes o mortes.  
. Tinguen la condició de terrasses, naturals o artificials, que constituïxen un element de defensa contra l'erosió.   
Categoria c. Oliverars amb limitacions permanents del medi natural  
S'inclouran en esta categoria les parcel·les d'oliverars que complisquen, almenys, una de les condicions següents:  
. El pendent mitjà de la parcel·la, d'acord amb el registre del SIGPAC, resulte superior al 10%.  
. Queden incloses en esta categoria totes les parcel·les d'oliverar de la Comunitat Valenciana en concepte de baixa pluviometria. Podran excloure's d'esta categoria aquelles zones que registren durant dos anys consecutius una precipitació mitjana anual de 500 mm de pluja per metre quadrat, sense perjudici que, si estes condicions deixen de produir-se, puguen ser incloses novament en la campanya següent.  
Categoria d. Oliverars amb risc d'abandó  
S'inclouran en esta categoria les parcel·les d'oliverars que complisquen, almenys, una de les condicions següents:  
. Estiguen situades en municipis pertanyents a Zones Desfavorides segons la classificació de la Unió Europea prevista en la Directiva 268/75.  
. Parcel·les d'oliverar situades en zones homogènies que aplicant els rendiments prevists en li punt 2 de l'article 46 del Reial Decret 1.618/2005, per a la determinació d'explotacions de xicoteta dimensió, s'obtinga una producció inferior a 500 quilograms d'oli per hectàrea.  
Categoria e. Oliverars d'interés social  
S'inclouran en esta categoria les parcel·les d'oliverars que complisquen, almenys, una de les condicions següents:  
. Estiguen situades a les comarques que es fixaran per part de la Conselleria d'Agricultura, Pesca i Alimentació  
. Zones de producció emparades per la marca de qualitat .CV..  
. Estiguen inscrites en el Comité d'Agricultura Ecològica de la Comunitat Valenciana o amb certificació de producció integrada.   
3. Els oleïcultors indicaran per a cada parcel·la per a la qual sol·liciten l'ajuda les categories d'oliverar que, d'acord amb el seu criteri, s'hi poden aplicar d'acord amb la present orde.  
4. En el cas que una parcel·la oleícola complisca les condicions exigides per pertànyer a més d'una categoria, només podrà percebre l'ajuda per una d'estes.  
5. Per a la campanya 2006/2007, només seran auxiliables els oliverars compresos en el segon guió de la categoria C segons es definix en l'apartat 2 d'este article. L'import indicatiu de l'ajuda per a esta categoria d'oliverar, per hectàrea .SIG oleícola, queda establit en 200 euros per a l'any 2006. Per a l'any 2007 i successius, la Conselleria d'Agricultura, Pesca i Alimentació fixarà l'import indicatiu abans del 31 de gener de cada any; així mateix, abans del 31 d'octubre de l'any de què es tracte, sobre la base de les dades de les sol·licituds rebudes, es fixarà l'import de l'ajuda per hectàrea . SIG oleícola per a cada categoria.  
6. La superfície d'oliverar que podrà beneficiar-se de l'ajuda per a cada parcel·la serà la determinada d'acord amb el que s'establix en el punt 1 de l'article 47 del Reial Decret 1.618/2005.  
7. No es pagaran les ajudes específiques de l'oliverar quan l'import corresponent a una sol·licitud resulte inferior als 50 euros.  
Article 33. Ajuda al tabac  
1. S'aplicarà l'article 49, l'article 50, l'article 51, l'article 52, l'article 53, l'article 54 i l'article 55 del Reial Decret 1.618/2005.  
Títol II  
Règims d'ajuda per bestiar  
Capítol III  
Pagaments adaptats als productors de bestiar  
Article 34. Identificació i registre del bestiar  
1. Tot animal de l'espècie bovina pel qual se sol·licite una ajuda haurà d'estar identificat i registrat d'acord amb les disposicions del Reial Decret 1.980/1998, de 18 de setembre, pel qual s'establix un sistema d'identificació i registre dels animals de l'espècie bovina, i dotat del document d'identificació, així com l'explotació a què pertanyen estos animals haurà de complir les disposicions establides en el Reial Decret 479/2004, de 2 de novembre, pel qual s'establix el Registre General d'Explotacions Ramaderes.  
2. Per beneficiar-se de les ajudes en el sector boví, s'aplicarà allò que es preveu en l'article 57 del Reial Decret 1.618/2005, de 30 de desembre, respecte a l'ús o tinença de substàncies prohibides en l'explotació del sol·licitant.  
3. Els sol·licitants de primes en el sector boví hauran de confirmar en la seua sol·licitud que les dades de la seua explotació i dels seus animals corresponen a les que conté la base de dades informatitzada d'identificació i registre o, en cas contrari, adquirir el compromís de comunicar a l'òrgan competent la seua rectificació.  
4. Així mateix, els sol·licitants d'ajuda en el sector oví i caprí hauran de complir les obligacions derivades del Reial Decret 947/2005, de 29 de juliol, pel qual s'establix un sistema d'identificació i registre.  
Article 35. Documentació que caldrà adjuntar a les sol·licituds  
1. Prima per vaca alletant: els productors que mantinguen vaques alletants, que desitgen obtindre l'ajuda en la forma i les condicions assenyalades en l'article 125 del Reglament (CE) 1782/2003, quan tinguen les condicions previstes en l'article 59 del Reial Decret 1.618/2005 hauran de presentar, juntament amb l'imprés de dades generals, la documentació següent:  
a) Model específic, segons comercialitze, o no, llet i productes lactis i tinga una quantitat assignada igual o inferior a 120.000 quilos. S'hi relacionaran els codis d'identificació individual dels animals per als quals se sol·licita ajuda, amb la relació per separat dels animals que tinguen la condició de vaques i jònegues.  
b) Original o còpia llegible dels exemplars número 2 per a l'interessat dels documents d'identificació dels animals. Estos documents podran ser tornats a l'interessat una vegada finalitzat el control administratiu de les sol·licituds.  
c) Si és el cas, certificat oficial sobre rendiment lleter.  
d) Fotocòpia del full en què figuren les dades identificatives de l'explotació i del sol·licitant. A més, en el cas de productors l'explotació dels quals es trobe totalment o parcialment en una altra comunitat autònoma, hauran de presentar també còpia compulsada dels fulls en què figuren les anotacions corresponents a les vaques i jònegues per les quals sol·licita ajudes.  
2. Prima de sacrifici: els productors de carn de boví que sacrifiquen en un escorxador autoritzat que haja presentat la declaració de participació en este règim de prima, bovins procedents de la seua explotació, que desitgen obtindre l'ajuda en la forma i les condicions definides en l'article 130 del Reglament (CE) 1782/2003, d'acord amb les condicions previstes en l'article 62 del Reial Decret 1.618/2005, hauran de presentar amb l'imprés de dades generals la documentació següent:  
A) Per a animals sacrificats a Espanya o en un altre país comunitari:  
a) Model específic en què es relacionaran els codis d'identificació individual i la data de naixement dels animals.  
b) Originals dels exemplars 2, .per a l'interessat., dels documents d'identificació dels animals objecte de sol·licitud. Estos documents podran ser tornats a l'interessat una vegada finalitzat el control administratiu de les sol·licituds.  
c) Per als animals entre 6 i 8 mesos, certificat expedit pel centre de sacrifici relatiu al pes en canal dels animals inclosos en l'ajuda.  
d) A més, per a animals sacrificats en altres estats membres de la UE: còpia del document d'identificació per a intercanvis dels animals inclosos en la sol·licitud i certificats de sacrifici d'estos, expedit per l'escorxador de l'estat membre de destinació d'acord amb les disposicions de l'article 65, apartat 1, del Reial Decret 1.618/2005.  
B) En cas d'exportació de l'animal viu a país tercer:  
a) Model específic en què es relacionaran els codis d'identificació individual i la data de naixement dels animals.  
b) Originals dels exemplars 2 per a l'interessat dels documents d'identificació dels animals objecte de sol·licitud.  
c) Prova de l'eixida del territori duaner de la Comunitat (DUA) i certificat sanitari internacional que continga una relació expressa del número d'identificació auricular dels animals que han sigut exportats.  
3. Prima d'oví-caprí: els productors d'oví i caprí que desitgen obtindre la prima per ovella i cabra i la prima addicional, en la forma i les condicions assenyalades en els articles 66 a 70 del Reial Decret 1.618/2005, hauran de presentar amb l'imprés de dades generals la documentació següent:  
a) Model específic segons comercialitze o no llet i productes lactis.  
b) Fotocòpia del full de balanç del Llibre d'Explotació posat al dia on figure, almenys, el total d'animals per als quals se sol·licita ajuda.  
c) Les sol·licituds presentades per productors l'explotació de les quals no es trobe situada totalment en una zona desfavorida que desitgen beneficiar-se de la prima addicional establida en l'article 114 del Reglament (CE) 1782/2003, i així ho indiquen en la seua sol·licitud, hauran de justificar que almenys el 50 per 100 de la superfície agrícola utilitzada per a la cria ovina o caprina es troba en una zona desfavorida, per a la qual cosa hauran de declarar les dites superfícies en la sol·licitud única.  
d) En el cas dels productors transhumants de les àrees del Baix Maestrat, el Camp de Llíria, Sagunt, les Riberes del Xúquer i la Foia de Bunyol que desitgen percebre la prima addicional, hauran de sol·licitar-ho i indicar el període en què tenen previst traslladar el seu bestiar a aquelles zones, així com els documents que demostren que s'ha efectuat la transhumància, durant 90 dies consecutius, en les dos campanyes anteriors.  
Article 36. Prova de sacrifici  
a) Només podran considerar-se, a l'efecte de la prima per sacrifici, els animals que hagen sigut sacrificats en escorxadors que hagen declarat la seua participació en el règim d'ajuda, i que estiguen registrats d'acord amb allò que es preveu en el Reial Decret 479/2004.  
b) La comunicació de la baixa de l'animal realitzada pel centre de sacrifici d'acord amb el que s'establix en l'article 13 del Reial Decret 1.980/1998 tindrà la consideració de prova de sacrifici en el sentit al·ludit en l'article 64 del Reial Decret 1.618/2005.   
c) A més, en el cas de la prima per sacrifici de vedells entre 6 i 8 mesos d'edat, i a petició del productor, l'escorxador expedirà o posarà a disposició de l'autoritat competent un certificat relatiu al pes en canal de cada animal que s'incloga en una sol·licitud d'ajuda.  
d) Sense perjudici dels terminis de comunicació de les baixes d'animals que s'establixen en l'article 13 del Reial Decret 1.980/1998, i a l'efecte de poder realitzar les comprovacions prèvies al pagament de la prima per sacrifici, tots els animals sacrificats als escorxadors de la Comunitat Valenciana durant un any natural hauran de constar en el servidor central de la base de dades del sistema d'identificació i registre dels bovins, en una data anterior al pagament de l'ajuda.  
e) L'incompliment d'algun dels compromisos continguts en la declaració de participació, o de les obligacions establides en l'article 13 del Reial Decret 1.980/1998, quant a la comunicació a la base de dades informatitzades de les morts dels animals, donarà lloc a l'exclusió de l'establiment de la participació en el règim de primes durant un any, sense perjudici de les responsabilitats de tota mena que se'n puguen derivar.  
Article 37. Períodes de retenció  
Els productors de boví de carn, vaques alletants i oví-caprí hauran de mantindre en la seua explotació, per a la concessió de l'ajuda, un nombre d'animals que complisquen les condicions que s'indiquen a continuació:  
a) Prima a la vaca alletant: un nombre de vaques alletants almenys igual al 60 per cent del nombre total d'animals pel qual sol·licita l'ajuda i un nombre de jònegues que no supere el 40 per cent del nombre total esmentat durant un mínim de sis mesos consecutius a partir de l'endemà de la presentació de la sol·licitud.  
En el cas que el càlcul del nombre màxim de jònegues, expressat en forma de percentatge, done com resultat un nombre fraccionari d'animals, este nombre s'arredonirà a la unitat inferior si és inferior a 0,5 i al nombre enter superior si és igual o superior a 0,5.  
c) Primes per sacrifici: cada animal pel qual sol·licita ajuda durant un període de retenció mínim de dos mesos sempre que haja finalitzat en el termini màxim d'un mes abans del sacrifici. En el cas dels vedells sacrificats abans dels tres mesos d'edat, el període de retenció serà d'un mes.  
d) Primes als productors d'oví i caprí: un nombre d'animals igual, almenys, a aquell pel qual hagen sol·licitat l'ajuda corresponent durant un període mínim de cent dies, comptadors a partir de l'endemà de la finalització del termini per a la presentació de les sol·licituds.  
Qualsevol variació del nombre d'animals objecte de sol·licitud, inclòs el seu trasllat, haurà de ser comunicat pel sol·licitant per escrit a la Conselleria d'Agricultura, Pesca i Alimentació en el termini dels 10 dies hàbils següents a la comprovació de la disminució del nombre d'animals.  
Títol III  
Pagaments per aplicació de l'article 69 del Reglament (CE) 1782/2003, del Consell, de 29 de setembre de 2003, al Programa Nacional de Desenrotllament de la PAC a Espanya  
Capítol I  
Pagaments addicionals en el sector del cotó  
S'aplicarà el capítol I del títol III del Reial Decret 1.618/2005.  
Capítol II  
Pagaments addicionals en el sector del tabac  
S'aplicarà el capítol II del títol III del Reial Decret 1.618/2005.  
Capítol III  
Pagaments addicionals en el sector del bestiar boví  
Article 38. Condicions especifiques per a la concessió dels pagaments addicionals en el sector boví  
1. Es concediran els pagaments addicionals en el sector boví, amb la sol·licitud prèvia, a aquells ramaders que complisquen les condicions assenyalades en el capítol III del Reial Decret 1.618/2005, de 30 de desembre, en la quantia que establisca anualment el Ministeri d'Agricultura, Pesca i Alimentació.  
2. El pagament addicional a les explotacions que mantinguen vaques alletants es concedirà pel nombre de vaques alletants que resten a l'explotació, tinguen o no drets de prima, almenys durant els sis mesos successius a partir de l'endemà de la presentació de la sol·licitud. No s'hi admetrà un nombre de braves superior al 40 per cent del nombre d'animals sol·licitats. Estarà supeditada que la càrrega ramadera de l'explotació del sol·licitant no supere 1,5 unitats de bestiar major (UBM) per hectàrea dedicada a l'alimentació dels animals mantinguts en esta, d'acord amb la declaració de superfície farratgera realitzada pel sol·licitant, calculada segons les disposicions de l'annex XVIII del reial decret mencionat. No obstant això, els productors quedaran exempts de l'aplicació de la càrrega ramadera quan el nombre d'animals que calga prendre en consideració per al càlcul no sobrepasse les 15 UBM.  
L'import per cap es modularà proporcionalment als efectius del bestiar fins als 100 primers caps, excepte en el cas d'explotacions associatives en què esta modulació s'aplicarà per cada agricultor a títol principal en la data de finalització del termini de sol·licitud.   
3. Els pagaments addicionals en el sector de boví de carn es concediran pels animals per als quals s'hagen concedits pagaments per la prima de sacrifici, amb un màxim de 200 caps per explotació, i que hagen sigut sacrificats dins d'algun dels sistemes de qualitat de carn reconeguts oficialment:  
a) Denominacions d'origen protegides o indicacions geogràfiques protegides.  
b) Ramaderia ecològica o integrada.  
c) Etiquetatge facultatiu de la carn que implique uns requisits superiors als exigits en la normativa general.  
El productor que vulga beneficiar-se d'este pagament addicional a la producció de carn de qualitat haurà d'adjuntar, amb cada sol·licitud de prima de sacrifici, un certificat de l'organisme o entitat certificadora reconeguda oficialment amb una relació individual dels animals inclosos en la sol·licitud i sacrificats dins del programa de qualitat.  
4. Els pagaments addicionals en el sector lacti es concediran als productors amb explotacions de bestiar boví lleter que presenten amb la sol·licitud una declaració d'acollir-se de forma voluntària al sistema de qualitat descrit en la guia de pràctiques correctes d'higiene que es recull en l'annex XIX del Reial Decret 1.618/2005.  
En compte d'esta guia, podrà acollir-se a qualsevol sistema que n'assegure la qualitat, sempre que estiga aprovat i verificat per l'autoritat competent.  
El pagament addicional es concedirà per un màxim de 500.000 kg de quota disponible per explotació a 31 de març de cada any. En el cas d'explotacions associatives, este límit serà modificat en funció del nombre d'agricultors a títol principal de què es componga amb data de finalització del termini de sol·licitud.  
5. A l'efecte dels pagaments addicionals a les explotacions que mantinguen vaques alletants i pagaments addicionals en el sector lacti, s'entendrà com a agricultor a títol principal el que obté més del 50 per cent de la seua renda procedent de l'activitat agrària durant l'últim any disponible i cotitzen al règim especial agrari o al règim d'autònoms equivalent des de l'1 de gener de l'any de sol·licitud de l'ajuda.  
Quan el titular siga una persona física, es computarà com a agricultor a títol principal el cònjuge i els familiars de primer grau, sempre que estos complisquen el que s'establix en el paràgraf anterior.  
Títol IV  
Sol·licituds, control, pagament de les ajudes i comunicacions  
Capítol I  
Sol·licituds i declaracions  
Article 39. Contingut de la sol·licitud única  
1. El contingut de la sol·licitud serà el que es recull en els impresos que es facilitaran a les oficines de la Conselleria d'Agricultura, Pesca i Alimentació o en el seu web (http://www.gva.es).  
2. A la sol·licitud s'adjuntarà, si no ho hagueren presentat en la campanya anterior o si hi haguera modificacions, sense perjudici de la documentació específica per a cada ajuda, els documents següents:  
. Fotocòpia del DNI.  
. Fotocòpia del CIF o NIF o etiqueta d'identificació fiscal.  
. Acreditació de la titularitat, per part del beneficiari, de les dades bancàries per al pagament de l'ajuda per mitjà de document normalitzat de manteniment de tercers.  
. Croquis de les parcel·les agrícoles quan el productor no declare la totalitat d'un recinte SIPAC.  
3. La sol·licitud contindrà una relació de la totalitat de les parcel·les agrícoles i de les superfícies farratgeres de l'explotació, incloses també aquelles parcel·les per a les quals no se sol·licita ajuda per superfície. S'especificarà la utilització assignada a cada una de les parcel·les en els casos següents: pastures permanents, altres superfícies farratgeres, guaret i tipus de guaret, llúpol, fruites i hortalisses, creïlla per a consum humà, cultius o utilitzacions dels règims d'ajuda prevists en els títols I i III d'esta orde, inclòs el .no-cultiu..  
Les utilitzacions no recollides en el paràgraf anterior podran declarar-se dins l'epígraf .altres utilitzacions..  
No caldrà declarar les parcel·les corresponents a les utilitzacions indicades en l'annex V del Reglament (CE) número 1782/2003.  
4. En el cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en què s'expresse el nombre d'hectàrees assignades i que la superfície es troba disponible durant tot l'any 2006 per a la cria d'animals.   
5. Justificació, per mitjà d'un informe agronòmic d'un tècnic competent, de les pràctiques agronòmiques que suporta la sol·licitud en el cas que l'índex de guaret respectat siga inferior en més de 10 punts a l'índex comarcal corresponent.  
6. S'emplenaran tots els apartats de les sol·licituds, i tots els fulls hauran d'anar signats pel titular de l'explotació o la persona degudament autoritzada per ell respecte d'això. En tot cas, quan el sol·licitant actue a través de representant, este haurà d'acreditar per qualsevol mitjà vàlid en dret tal condició, com també expressar en la sol·licitud les seues dades personals.  
Capítol II  
Control i pagament de les ajudes  
Article 40. Disposicions generals  
1. Es procedirà al pagament de les ajudes corresponents després de la realització dels controls administratius oportuns i sobre el terreny. Per a això, l'òrgan competent elaborarà els plans regionals de control, ajustats als plans nacionals. En el cas de les llavors, l'oliverar i el tabac, estos controls es complementaran amb els establits en els reglaments sectorials d'aplicació respectius.  
Article 41. Controls per al pagament de les ajudes  
Les activitats de control de les ajudes comprendran:  
a) Els controls administratius, que consistiran en la comprovació, d'una banda, de la coherència de les dades consignades en la sol·licitud i la seua adequació a les que es troben en poder de l'administració pública, i d'una altra, del respecte a la normativa comunitària i estatal vigent.  
b) Les inspeccions sobre el terreny que es realitzaran en les explotacions dels beneficiaris de les ajudes, seguint el pla regional de control de la Comunitat Valenciana.  
En relació amb els controls sobre el terreny, els cultius herbacis s'han de mantindre, com a mínim, fins al principi de la floració en les condicions normals de creixement i, a més, en l'arròs la data límit de sembra serà el 30 de juny anterior a la collita en qüestió.  
Si la superfície declarada per a un grup de cultiu en una sol·licitud d'ajuda per superfície sobrepassa la superfície determinada per a eixe grup de cultiu com a conseqüència de l'execució de controls administratius o sobre el terreny, serà la superfície determinada la que es tindrà en compte per al càlcul de l'import de l'ajuda, sense perjudici de les reduccions i exclusions previstes en els articles 51 i 53 del Reglament (CE) número 796/2004. A l'efecte del present article, es distingiran els grups de cultiu recollits en l'article 49 del reglament esmentat. Atesa la seua importància, en els articles 42 i 44 de la present orde es reproduïxen els articles 51 i 53 del reglament mencionat.  
Article 42. Reduccions i exclusions per motiu de declaracions excessives  
1. Quan, per a un grup de cultius, la superfície declarada a l'efecte de qualssevol règims d'ajuda per superfície, excepte els relatius a les creïlles per a fècula i les llavors, sobrepasse la superfície determinada d'acord amb els apartats 3 a 5 de l'article 50 del Reglament (CE) número 796/2004, l'ajuda es calcularà sobre la base de la superfície determinada, reduïda en el doble de la diferència comprovada, si esta és superior al 3% o dos hectàrees però inferior o igual al 20% de la superfície determinada.  
Si la diferència és superior al 20% de la superfície determinada, no es concedirà cap ajuda per superfície en relació amb el grup de cultius en qüestió.  
2. Si, respecte de la superfície global determinada inclosa en la sol·licitud única, excepte en el cas de les creïlles per a fècula i les llavors, la superfície declarada sobrepassa la superfície determinada d'acord amb els apartats 3 a 5 de l'article 50 del Reglament (CE) número 796/2004 en més d'un 30%, es denegarà l'ajuda a què haja tingut dret el productor d'acord amb els apartats 3 a 5 de l'article 50 del reglament mencionat, a càrrec d'eixos règims durant l'any natural en qüestió.  
Si la diferència és superior al 50%, el productor quedarà exclòs novament de la percepció de l'ajuda fins a un import equivalent a la diferència entre la superfície declarada i la determinada d'acord amb els apartats 3 a 5 de l'article 50 del Reglament (CE) número 796/2004. Este import es deduirà dels pagaments de les ajudes a càrrec de qualsevol dels règims d'ajuda prevists en els títols III i IV del Reglament (CE) número 1782/2003 a què tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.   
3. En el cas de l'ajuda a la producció de llavors, si es comprova que la superfície cultivada és superior en més d'un 10% a la superfície declarada, l'ajuda es reduirà en el doble de la diferència comprovada.  
Quan es comprove que les llavors que siguen objecte d'una sol·licitud d'ajuda no s'han comercialitzat per a la sembra per l'agricultor, l'ajuda, després d'aplicar les reduccions aplicables segons el paràgraf anterior, es reduiria en un 50% si la quantitat no comercialitzada és superior al 2% i igual o inferior al 5% de la quantitat coberta per la sol·licitud de l'ajuda i no es rebrà ajuda si tal percentatge és superior al 5%. Si es comprova que la llavor objecte de la sol·licitud d'ajuda no s'ha certificat oficialment o collit a Espanya durant l'any civil en qüestió, no es concedirà cap ajuda per a eixa campanya de comercialització ni per a la següent.  
4. En el cas de les produccions ramaderes, s'aplicaran les penalitzacions establides en el títol IV del Reglament (CE) número 796/2004, de 21 d'abril de 2004, en les condicions que es determinen en este.  
Article 43. Reducció de l'ajuda per falta de compliment de la condicionalitat  
En cas que es comprove incompliment dels requisits agroambientals definits en l'article 4 del Reial Decret 2.352/2004 sobre l'aplicació de la condicionalitat, s'aplicarà una reducció, que en principi serà del 3% de l'import global dels pagaments directes relatius als règims de pagament únic, i a les ajudes relatives al blat dur, proteaginoses, arròs, fruites de corfa, cultius energètics, creïlles per a fècula, llet, llavors, cultius herbacis, carn d'oví i caprí, carn de boví, lleguminoses de gra, farratge sec i oli d'oliva.  
No obstant això, este percentatge podrà ser reduït a l'1% o augmentat al 5% en funció de l'avaluació que realitze l'organisme pagador a la vista de l'informe de control existent.  
Quan s'haja observat més d'un cas d'incompliment en relació amb diversos àmbits d'aplicació de la condicionalitat, es fixarà la reducció a cada un dels casos d'incompliment i a continuació es procedirà a sumar els percentatges de reducció. El percentatge de reducció màxim no haurà de superar el 5%.   
Si l'incompliment és repetit, el percentatge determinat segons el primer paràgraf es multiplicarà per tres. En cas de més repeticions, el factor de multiplicació de tres s'aplicarà cada vegada al resultat fixat en relació amb l'incompliment repetit anterior, però la reducció màxima no ha de superar el 15% de l'import global.  
Quan ja s'ha arribat al límit mencionat del 15%, l'agricultor serà advertit que, si es comprova el mateix incompliment, es consideraria que ha actuat intencionadament. Si després d'este advertiment es torna a descobrir l'existència de reincidència, s'aplicarà a l'import global un percentatge de reducció equivalent al resultat de multiplicar per tres el resultat de la multiplicació anterior, abans que s'haja aplicat el límit del 15% de l'import global.  
Article 44. Incompliment intencional  
Quan les diferències entre la superfície declarada i la superfície determinada, d'acord amb l'apartat 3, l'apartat 4b i l'apartat 5 de l'article 50 del Reglament (CE) número 796/2004, es deriven d'irregularitats comeses intencionadament, no es concedirà l'ajuda a què haja tingut dret el productor d'acord amb l'apartat 3, l'apartat 4b i l'apartat 5 de l'article 50, a càrrec del règim d'ajuda de què es tracte durant l'any natural en qüestió.  
A més, si la diferència és superior al 20% de la superfície determinada, el productor quedarà exclòs novament de la percepció de l'ajuda fins a un import equivalent al de la diferència entre la superfície declarada i la determinada d'acord amb l'apartat 3, l'apartat 4b i l'apartat 5 de l'article 50. Este import es deduirà dels pagaments de les ajudes a càrrec de qualsevol dels règims d'ajuda prevists en els títols III i IV del Reglament (CE) número 1782/2003 a què tinga dret l'agricultor per les sol·licituds que presente durant els tres anys naturals següents a aquell en què es descobrisca la declaració excessiva. Si l'import no pot deduir-se íntegrament d'eixos pagaments de l'ajuda, s'anul·larà el saldo pendent.  
Si s'observa incompliment intencionat en els requeriments de la condicionalitat, les reduccions aplicables es troben recollides en l'article 67 del Reglament (CE) número 796/2004.  
Article 45. Períodes de pagament de les ajudes  
La tramitació del pagament s'ajustarà a allò que determina el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador dels gastos corresponents a la política agrícola comuna o norma que ho substituïsca.  
El pagament de les ajudes recollides en esta orde anirà a càrrec de la línia pressupostària que corresponga a l'aplicació a la Comunitat Valenciana de la política agrícola comunitària del pressupost de la Generalitat Valenciana per a 2006 i les equivalents per a exercicis successius.  
L'import màxim a nivell nacional per a l'ajuda específica a l'oliverar és el previst en l'apartat 3 de l'article 110 decies del Reglament (CE) núm. 1782/2003, ajustat d'acord amb el procediment indicat en l'article 144.2. La seua distribució per a la Comunitat Valenciana apareix en l'annex IX del Reial Decret 1.618/2005. En cas que l'import a liquidar per l'ajuda específica a l'oliverar supere l'import establit en este annex, la quantitat es reduiria proporcionalment fins a ajustar-se a este límit.  
Les dates de pagament dels imports corresponents a les ajudes previstes en l'article 1 d'esta orde es realitzaran amb caràcter general entre l'1 de desembre de l'any de la sol·licitud i el 30 de juny de l'any següent, llevat de l'ajuda per a la creïlla per a fècula i el pagament addicional que rebran els agricultors corresponents a l'aplicació de la modulació i previst en l'apartat 2 de l'article 6.2 del Reial Decret 1.618/2005. El pagament addicional es pagarà a tot tardar el 30 de setembre de l'any següent al de la sol·licitud.  
Les bestretes previstes per als règims de prima per vaca alletant, prima per sacrifici, ajuda a les llavors, ajuda a la creïlla per a fècula i ajuda al tabac es pagaran en els terminis i les condicions establits en el Reglament 1973/2004, de la Comissió, de 29 d'octubre de 2004, per a cada un d'ells.  
Article 46. Devolució dels pagaments indegudament percebuts  
En el cas de pagaments indeguts, els productors hauran de reembossar-ne l'import, més els interessos corresponents al temps transcorregut entre la notificació de l'obligació de reembossament i el reembossament o la deducció. El tipus d'interés a aplicar serà el de demora establit en la llei de pressupostos generals de l'Estat corresponent, excepte quan el pagament indegut no siga imputable a l'interessat, cas en què no s'aplicarà cap interés.  
DISPOSICIÓ ADDICIONAL  
Única  
De conformitat amb l'Orde de 5 d'octubre de 2005 de la Conselleria d'Agricultura, Pesca i Alimentació, per la qual s'atribuïxen a les direccions territorials de la Conselleria les funcions d'explotació i manteniment del Sistema d'Informació Geogràfica de Parcel·les Agrícoles (SIGPAC), seran tingudes en compte en la concessió de les ajudes regulades en la present orde les sol·licituds de modificació del SIGPAC que s'hagen efectuat amb anterioritat a la data de finalització del termini de presentació de sol·licitud regulada per mitjà del Reial Decret 1.618/2005, llevat d'aquelles que facen referència al canvi de la morfologia de les parcel·les.  
DISPOSICIONS FINALS  
Primera  
Es faculta el sotssecretari de la Conselleria d'Agricultura, Pesca i Alimentació perquè dicte les disposicions necessàries per al desplegament i l'aplicació d'esta orde.  
Segona  
La present orde entrarà en vigor l'endemà de la publicació en el Diari Oficial de la Generalitat Valenciana.  
València, 23 de gener de 2006  
El conseller d'Agricultura, Pesca i Alimentació,  
JUAN GABRIEL COTINO FERRER